El programa acadèmic per a persones majors Unisocietat arranca les seues classes a Paterna
05/10/2015

# El programa acadèmic per a persones majors Unisocietat arranca les seues classes a Paterna

[![La regidora d’Educació de l’Ajuntament de Paterna, Eva Pérez, este matí durant la inauguració del curs acadèmic d’Unisocietat.](/images/noticias/2015/10/Inauguracion-unisocietat.jpg)](/images/noticias/2015/10/Inauguracion-unisocietat.jpg)

05.10.2015

La regidora d’Educació Eva Pérez ha inaugurat les classes d’este programa multidisciplinari a què acudeixen una trentena de veïns i veïnes de Paterna majors de 30 anys

Paterna ha començat hui les classes d’Unisocietat, el programa acadèmic impulsat pel consistori paterner en col•laboració amb la Universitat de València i Caixa Popular i en el qual una trentena de paterners i paterneres majors de 30 anys segueixen formant-se i aprenent.

La regidora d’Educació, Eva Pérez junt amb la responsable d’Unisocietat a Paterna i professora de Dret, Virginia Pardo i el professor de Química i Sostenibilitat, Miguel de la Guàrdia han inaugurat hui el nou curs acadèmic que s’impartirà en una aula del Centre Polivalent Valentín Hernáez i en el qual els alumnes rebran assignatures troncals com dret, economia o salut amb què adquiriran coneixements sobre cultura general.

Abans de l’inici de la primera classe, Eva Pérez ha donat la benvinguda als nous estudiants i els ha desitjat sort en l’etapa formativa que hui comencen. “Espere que este programa complisca amb totes les vostres expectatives i de resposta a eixa admirable inquietud que teniu per continuar estudiant i ampliant els vostres coneixements”, ha indicat alhora que ha elogiat l’interés i la motivació dels assistents per fer de la cultura i l’aprenentatge una filosofia de vida.

Amb els itineraris acadèmics que ofereix Unisocietat de 360 hores distribuïts en tres cursos acadèmics de 120 hores, l’oferta formativa de Paterna per a majors és molt més rica, ja que ofereix als paterners i paterneres majors de 30 anys l’oportunitat de continuar estudiant d’una manera organitzada i atractiva.

Cada curs es distribueix en dos quadrimestres en què s’imparteixen dos assignatures troncals que es complementen amb un cicle de conferències per curs de temàtica variada.